Sagunt oferix una programació més extensa i nova amb motiu de la Capitalitat Cultural Valenciana
18 d’abril 2018

​ ![](/media/ag0gdghz/69img_3304_cuerpo.jpg)  
  

L'Ajuntament de Sagunt celebra el títol de Sagunt com a Capital Cultural Valenciana 2018-2019 recentment anunciat. Després d'agafar el testimoni de Gandia, l'anterior guardonada, Sagunt es prepara per a oferir una programació més extensa de l'habitual durant un any, des del 25 d'abril del 2018 fins a eixe mateix dia del 2019.

Els departaments de Cultura, Joventut, Alcaldia, entre d’altres, seran els encarregats d'oferir a la ciutadania i a qui visite la ciutat un complet programa d'activitats, tallers, conferències, espectacles i un llarg etcètera. Per este motiu, dissabte que ve 28 d'abril, a les 20.15 hores, tindrà lloc la recepció oficial en l'Ajuntament.

Com a novetats implantades enguany, dins del II Festival de Recreacions Històriques Saguntum Invicta, el dissabte 28 a les 21.30 hores es farà una recreació d’un soterrament iber en la plaça Major. A més d’este nou acte, del 27 al 29 d'abril Saguntum Invicta oferix una àmplia programació amb entrada gratuïta a tots els espectacles com les pompes que es representaran els tres dies i els _ludus_ en el Teatre Romà. Una altra de les novetats serà la representació de l'obra _Farenheit. Ara Pacis_ de Xarxa Teatre, que farà d'acte inaugural de Sagunt com a Capital Cultural Valenciana el dissabte 28 a les 22.30 hores, en la plaça Cronista Chabret.

L'alcalde de Sagunt, Quico Fernández, respecte a l'oferta cultural de Sagunt, assenyala que és “**àmplia i abasta diferents departaments, amb especial atenció a l'educació i la joventut, i els 365 dies de l'any**”. Enguany els Ludi Saguntini fan vint anys, amb el festival de Teatre Grecollatí per a estudiants de batxillerat i els tallers didàctics de cultura clàssica per a primària i secundària als quals “**cada any ens visiten al voltant de 15.000 estudiants i la ciutat es convertix en el gran centre europeu de la cultura clàssica**”. A més d'estes activitats, Fernández destaca unes altres “**molt importants com el Festival de Recreacions Històriques Saguntum Invicta o el festival de música, teatre i dansa Sagunt a Escena o la programació anual del departament de Joventut, com el festival de còmic Splash o Novembre Negre, entre moltes altres activitats**”.

El primer edil assegura que la cultura “**no és una despesa, sinó una inversió**”, a més de ser “**un dels factors essencials a l'hora de valorar el progrés, el benestar i el desenvolupament d'una societat**”. Fernández destaca la cultura com “**una aposta política del més alt nivell. Nosaltres entenem la cultura en un sentit ampli que abraça tant al departament de Cultura com al d'Educació, Joventut, Turisme, Patrimoni i Igualtat. Tot el que invertim en estos departaments necessàriament s'ha de traduir en una major oferta turística, una major oferta del sector terciari i també en més llocs de treball**”.

Respecte al projecte de Sagunt, Civitas Amabilis, impulsat pel departament de Cultura que coordina José Manuel Tarazona, Fernández assegura que la seua funció és “**posar en relleu una activitat cultural, àmplia i diversa on s'implica tota la ciutadania a través de diferents col·lectius culturals. El fil conductor de la proposta són les diferents cultures que han passat per Sagunt i han deixat empremta de les seues llengües, creences, valors i models d'organització que han constituït la nostra tradició, el patrimoni i la forma de vida des de fa 2.500 anys**”. A més, l'alcalde posa en valor “**el gran patrimoni històric, industrial i natural de la ciutat i que la seua gestió ha de ser un motor dinamitzador de tots els col·lectius i entitats públiques i privades dins d'un projecte de ciutat integradora, humanista i tolerant**”. En este sentit, destaca que “**estem molt agraïts a la Generalitat i específicament a la Conselleria d'Educació, Investigació, Cultura i Esport pel seu reconeixement**”.

Un altre dels grans projectes d'estratègia de ciutat és el de Sagunt, Patrimoni de la Humanitat. “**Som realistes i tan important és l’arribada com el trajecte a seguir**”, assegura l'alcalde, “**volem que la projecció exterior de la ciutat siga també una estratègia de cohesió, integració i autoestima a través del patrimoni i la cultura**”. El títol de Capital Cultural Valenciana assenyala que és “**un esglaó més en este camí que ens ha de portar a ser reconeguts internacionalment, que el nostre patrimoni siga també universal**”. A més, recorda que “**les Corts Valencianes per unanimitat van declarar Sagunt Capital Valenciana de la Romanització, i ja estem en dos rutes internacionals molt importants com és la Ruta dels Fenicis-Camí d’Anníbal del Consell d'Europa i la Ruta Europea del Patrimoni Industrial potenciada per la Comissió Europea**”.

![](/media/uwrpcwvy/69saguntum-invictas-2018_cuerpo.jpg)  
  
 

 **![](/media/yehbv21z/69xarxa-teatre-2018_cuerpo.jpg)**

*   [](http://www.facebook.com/sharer.php?u=https://aytosagunto.es/va/actualitat/sagunt-oferix-una-programacio-mes-extensa-i-nova-amb-motiu-de-la-capitalitat-cultural-valenciana/ "Facebook")
*   [](http://twitter.com/share?url=https://aytosagunto.es/va/actualitat/sagunt-oferix-una-programacio-mes-extensa-i-nova-amb-motiu-de-la-capitalitat-cultural-valenciana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-oferix-una-programacio-mes-extensa-i-nova-amb-motiu-de-la-capitalitat-cultural-valenciana/ "Linked In")
*   [](mailto:?body=https://aytosagunto.es/va/actualitat/sagunt-oferix-una-programacio-mes-extensa-i-nova-amb-motiu-de-la-capitalitat-cultural-valenciana/)